  Майя Бывальцева 10-тӥ толшоре уйин Удмуртиын омырлэн температураез -39 градусозь лэзькиз. «Фейсбукысь» бамаз со сярысь гожтӥз элькунысь Гидрометцентрысь куазез эскеронъя ёзэтлэн кивалтӥсез Алла Шумихина. Солэн кылъёсызъя, уйлэн нырысетӥ ӝыныяз Глазкарын -37 градус пусйизы, нош Дэбесын -39. Али уйпал ёросъёсын -30 градус котырын. «Кызьы верай ни вал, шунытскыны кутскиз шунды пуксён паласен, уйпал но шунды пуксён вискысен. Али температура тужгес вылӥын Сьӧлтаын но Можгаын — шорлыдын -25 градус», — пусйиз Алла Шумихина. Туннэ, 10-тӥ толшоре, нуназе элькунъя температура -15…-20 градусозь ӝутскоз. Кезьыт куазь сэрен Ижкарысь школаосын вань классъёсын дышетонэз уретӥзы. Тегъёс: Мерлык Дэбес Гидрометцентр Удмуртия куазь Глазкар Тол  